Diari Oficial de la Generalitat Valenciana


Sumari del DOGV 9810, del 15-03-2024 (2024/2278)

RESOLUCIÓ conjunta d'11 de març de 2024, del director general d'Esport i del director general de l'Institut Valencià de la Joventut, per la qual es convoca el Programa lliure d'estiu dins de la campanya d'activitats nàutiques de la Generalitat «A la Mar 2024».
--------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9810

Data del DOGV
:   15-03-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/2278


Data del document
:   11-03-2024

Organisme emissor
:   Vicepresidència Primera i Conselleria de Cultura i Esport

Tipus de document
:   Resolució

Anàlisi jurídica

 Descriptors 

:   * Vicepresidència Primera i Conselleria de Cultura i Esport

RESOLUCIÓ conjunta d'11 de març de 2024, del director general d'Esport i del director general de l'Institut Valencià de la Joventut, per la qual es convoca el Programa lliure d'estiu dins de la campanya d'activitats nàutiques de la Generalitat «A la Mar 2024». [2024/2278]  
L'Estatut Autonomia de la Comunitat Valenciana atribuïx a la Generalitat competència exclusiva en matèria de joventut (article 49.1.25) i en matèria d'esport (49.1.28).  
La Llei 2/2011, de 22 de març, de la Generalitat, de l'esport i l'activitat física de la Comunitat Valenciana, establix en l'article 3.30 com a línia general d'actuació, el fet de fomentar i difondre les activitats nàutiques i els esports relacionats amb la mar. Així mateix, l'article 32 establix que es pararà atenció preferent a les campanyes de promoció esportiva relacionades amb els esports nàutics i l'article 33 disposa que les escoles de la mar de la Generalitat són centres de pràctica, formació i difusió de les activitats nàutiques.  
La Llei 15/2017, de 10 de novembre, de la Generalitat, de polítiques integrals de joventut, en l'article 4, reconeix a les persones jóvens el dret a l'esport i a l'activitat física. Així mateix, en l'article 5 posa de manifest la coresponsabilitat de les administracions públiques per a garantir el dret a l'esport i a l'activitat física, al joc i a l'oci educatiu i inclusiu, per a la qual cosa assignarà equips professionals, recursos i serveis didàctics, així com la necessitat d'impulsar programes de promoció de models i hàbits de vida saludables vinculats a l'esport i a la prevenció de malalties i conductes de risc. També, en l'article 7.11, establix com una de les funcions de l'Institut Valencià de la Joventut potenciar l'exercici d'activitats d'oci educatiu i facilitar l'accés de tots els col·lectius.  
D'acord amb aquestes competències i disposicions legals, i amb la intenció de complir les línies esmentades, la Generalitat organitza anualment la campanya de promoció de les activitats nàutiques «A la Mar».  
  
Per resolució conjunta de 19 d'octubre de 2023, del director general d'Esport i del director general de l'Institut Valencià de la Joventut, es va convocar la campanya d'activitats nàutiques de la Generalitat «A la Mar 2024» i el programa «Blau» d'aquesta (DOGV núm. 9711, 25.10.2023).  
  
La Generalitat, amb la intenció de promocionar el contacte i el gaudi de l'entorn marí entre la població durant els mesos d'estiu, així com l'assoliment de més autonomia en la pràctica dels esports nàutics, ha dissenyat el Programa Lliure d'Estiu, objecte d'aquesta disposició.  
En virtut de tot això i fent ús de les competències assignades a la Vicepresidència Primera i Conselleria de Cultura i Esport i a l'Institut Valencià de la Joventut, i d'acord amb el conveni de col·laboració de data 19 de febrer de 2013 subscrit entre la Generalitat i l'Institut Valencià de la Joventut, per a la gestió conjunta de la campanya d'activitats nàutiques de la Generalitat «A la Mar», i en el marc de l'article 8 del Decret 186/2023, de 17 d'octubre, del Consell, pel qual s'aprova el Reglament orgànic i funcional de la Vicepresidència Primera i Conselleria de Cultura i Esport, i fent ús de les facultats que l'article 11 de la Llei 15/2017, de 10 de novembre, de la Generalitat, de polítiques integrals de joventut, conferix al director general de l'Institut Valencià de la Joventut. En relació amb l'article 70 de la Llei 5/1983, de 30 de desembre, del Consell, resolem conjuntament:  
  
  
Primer  
Convocar, dins de la campanya d'activitats nàutiques de la Generalitat «A la Mar 2024», el Programa Lliure d'Estiu.   
El Programa Lliure d'Estiu inclou una sèrie d'activitats esportives, recreatives i formatives, dirigides a l'aprenentatge i difusió dels esports nàutics i a fomentar el coneixement, la conservació i el respecte del medi marí, amb una atenció especial a les persones jóvens.  
  
Segon  
Aprovar les bases per les quals es regirà aquesta convocatòria i que figuren com a annex I a aquesta resolució.  
  
Tercer  
La Direcció General d'Esport i l'Institut Valencià de la Joventut es reserven el dret a modificar l'oferta i el programa d'activitats per a adaptar-los a la demanda o a l'interés públic. A més, s'hi poden incorporar noves escoles de la mar, així com suspendre alguna de les activitats oferides, si circumstàncies de qualsevol tipus impedixen el desenvolupament normal d'aquestes.  
  
Quart  
La Direcció General d'Esport i l'Institut Valencià de la Joventut dictaran totes les instruccions que siguen necessàries per al desenvolupament de la present resolució.  
  
Quint  
Ordenar la publicació d'aquesta publicació en el Diari Oficial de la Generalitat Valenciana.  
  
Sext  
Aquesta resolució produirà efectes l'endemà de publicar-se en el Diari Oficial de la Generalitat Valenciana.  
Contra aquesta resolució, que posa fi a la via administrativa, es podrà interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà d ela publicació en el Diari Oficial de la Generalitat Valenciana, d'acord amb el que estableix la Llei 29/1998, de 13 de juliol, reguladora de la jurisdicció contenciosa administrativa.  
Potestativament, podrà interposar-se un recurs de reposició, davant de la Direcció General de l'Institut Valencià de la Joventut o de la Direcció General de l'Esport, en el termini d'un mes comptat a partir de l'endemà de la publicació d'aquesta resolució, segons el que preveuen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques.  
  
València, 11 de març de 2024.- El director general de l'Esport: Luis Cervera Torres. El director general de l'Institut Valencià de la Joventut: Vicente Ripoll Gimeno.  
  
  
  
ANNEX I  
Bases per les quals es regirà el Programa Lliure d'Estiu dins de la campanya d'activitats nàutiques de la Generalitat «A la Mar 2024».  
  
El Programa Lliure d'Estiu, dins de la campanya d'activitats nàutiques de la Generalitat «A la Mar 2024», s'organitza per la Direcció General d'Esport (d'ara en avant, DGD) i l'Institut Valencià de la Joventut (d'ara en avant, IVAJ), amb la col·laboració del club nàutic de la Vila Joiosa, i es farà en instal·lacions i equipaments de la mateixa Generalitat a Benicàssim i Borriana i del club nàutic esmentat.  
  
1. Objecte   
Regular els cursos en les Escoles de la Mar de la Generalitat per a l'aprenentatge i la pràctica de diferents modalitats nàutiques, durant el període estival, des d'un punt de vista recreatiu i formatiu.  
  
2. Participants  
Hi pot participar qualsevol persona, de manera individual o col·lectiva, que complisca les condicions de participació i els requisits d'inscripció recollits en aquestes bases.   
2.1. Condicions de participació  
a) Tindre 9 anys o més durant l'any de realització del curs (haver nascut en 2015 o anteriors).  
b) Tindre l'edat suficient per a la modalitat nàutica i nivell, segons el que estipula la base 3.2.  
c) Saber nadar correctament.  
d) No presentar contraindicacions medicosanitàries per a la pràctica de les activitats nàutiques.  
e) Per al nivell de perfeccionament de vela, posseir els coneixements tècnics del nivell inferior.  
2.2. Obligacions dels participants  
a) El desplaçament de les persones participants fins a l'escola ha de ser per compte d'aquestes.  
b) En el cas que alguna persona participant s'inscriga en una modalitat o en un nivell sense tindre l'edat exigida, no presente l'acreditació del nivell anterior cursat o no demostre tindre el nivell exigit, se la donarà de baixa del curs i no tindrà dret a la devolució de la quota abonada. Només en cas que siga possible per menys ocupació i disponibilitat de places i embarcacions, el personal tècnic de l'escola pot inscriure'l en un nivell inferior.  
c) Fora de les activitats programades, les persones menors d'edat en règim d'internat només poden eixir lliurement de les instal·lacions sota la responsabilitat exclusiva de la mare, el pare, tutor/a o persona responsable, els quals l'hauran autoritzat per escrit presentant un imprés formalitzat d'autorització d'eixides. No obstant això, les eixides esmentades s'han de regir per la normativa de cada Escola quant a horaris d'entrada i eixida de les instal·lacions.  
d) S'aconsella a les persones menors d'edat en règim d'internat que no porten els telèfons mòbils a les Escoles de la Mar. L'ús d'aquests està restringit a fi de no interferir en les activitats programades.  
  
e) Les persones participants en el Programa Lliure d'Estiu estan obligades a complir la normativa de règim intern que regisca el funcionament de les diferents instal·lacions i dels equipaments. Així mateix, durant la realització de les activitats s'han de respectar les instruccions que puga fer el personal tècnic i de serveis.  
f) Les persones participants són responsables del bon ús de les instal·lacions i del material, i hauran d'abonar el cost dels danys que puguen produir-se per negligència o mal ús d'aquests.  
g) La comissió d'una falta greu pot comportar l'expulsió de l'Escola. Qualsevol falta d'ordre d'una persona participant menor d'edat ha de ser comunicada immediatament al pare, mare, tutor/a o persona responsable.  
  
3. Especificacions del Programa Lliure d'Estiu  
3.1. Escoles de la Mar  
  
Escola Règim  
Benicàssim Externat/internat en l'alberg Argentina de l'IVAJ  
Borriana Externat/internat en la mateixa Escola de la Mar de Borriana  
La Vila Joiosa Externat (sense opció de menjar)  
  
  
El règim d'internat en les escoles de la mar de Borriana i Benicàssim s'adapta al compliment de la normativa sanitària quant a les seues condicions i al nombre màxim d'interns permesos.  
3.2. Modalitats, edats i embarcacions  
  
MODALITAT I NIVELL EDAT1 EMBARCACIÓ ESCOLA DE LA MAR  
Vela lleugera iniciació Mínim 9 anys Raquero/gamba (embarcació col·lectiva) Totes  
Vela lleugera perfeccionament optimist 9-12 anys Optimist (embarcació individual) La Vila Joiosa  
Vela lleugera perfeccionament infantil 10-14 anys L'Équipe/RS Feva Borriana i Benicàssim  
Vela lleugera perfeccionament Mínim 14 anys 4.20/Argo Totes/Benicàssim  
Vela creuer iniciació Mínim 14 anys Platu 25 Borriana  
Surf de vela Mínim 10 anys Planxa surf de vela Totes  
Piragüisme Mínim 9 anys Caiac de mar/caiac pol/  
Barco de Drac Totes  
Rem Mínim 14 anys Iols/Virus/Llaüt Valencià Borriana  
Surf de rem Mínim 9 anys Planxa surf de rem Totes  
  
  
1 Edat mínima complida durant l'anualitat de realització del curs.  
  
  
Les edats de les persones participants, les modalitats i les embarcacions s'adaptaran al compliment de les condicions i la normativa sanitària, per la qual cosa poden variar respecte al que publique aquesta resolució, i en la pàgina web s'indicaran les modificacions realitzades sobre aquest tema.  
3.3. Activitats  
3.3.1. Setmana d'Estiu  
  
CARACTERÍSTIQUES DE L'ACTIVITAT  
  
Duració Cursos de 5 dies de dilluns a divendres.  
Benicàssim i Borriana (matí i vesprada): 30 hores setmanals.  
La Vila Joiosa (només matí o només vesprada): 20 hores setmanals.  
Modalitats Vela, surf de vela, piragüisme, rem i surf de rem, d'acord amb l'apartat 3.2.  
Opcions Internat A Benicàssim i Borriana.  
Activitat nàutica, allotjament de diumenge a divendres i pensió completa inclòs el sopar del diumenge.  
Es desenvoluparan activitats d'animació i dinàmica de grups, així com tallers, a càrrec de personal tècnic de temps lliure.  
 Externat En totes les escoles.  
Activitat nàutica amb possibilitat de contractar el dinar a Benicàssim i Borriana.  
Incorporació Benicàssim i Borriana  
Internat: diumenge de 18.00 a 20.00 h. Reunió informativa de pares, mares, tutors/ores o persones responsables a les 20.00 h.  
Externat: dilluns a les 10.00 h.  
La Vila Joiosa  
Externat cursos només matí: dilluns a les 10.00 h.  
Externat cursos només vesprades: dilluns a les 16.00 h.  
Finalització Benicàssim i Borriana  
Divendres a les 18.00 h.  
La Vila Joiosa  
Externat cursos només matí: divendres a les 14.00 h.  
Externat cursos només vesprades: divendres a les 20.00 h.  
  
  
  
OFERTA MÀXIMA DE PLACES DE SETMANA D'ESTIU  
  
OFERTA SETMANAL ESCOLA DE LA MAR DE BENICÀSSIM  
Cursos de 5 dies de dilluns a divendres (matí i vesprada): 30 hores  
 Del 24/6 al 30/8  
Activitat Places  
Vela lleugera iniciació 25  
Vela lleugera perfeccionament infantil 18  
Vela lleugera perfeccionament 18  
Piragüisme/surf de rem 27  
Surf de vela 18  
TOTAL 106  
  
  
OFERTA SETMANAL ESCOLA DE LA MAR DE BORRIANA  
Cursos de 5 dies de dilluns a divendres (matí i vesprada): 30 hores  
 Del 24/6 al 30/8  
Activitat Places  
Vela lleugera iniciació 35  
Vela lleugera perfeccionament infantil 23  
Vela lleugera perfeccionament 20  
Surf de vela 18  
Piragüisme/rem/surf de rem 36  
Vela creuer iniciació 10  
TOTAL 142  
  
  
   
OFERTA SETMANAL ESCOLA DE LA MAR DE LA VILA JOIOSA  
Cursos de 5 dies de dilluns a divendres (només matí o només vesprada): 20 hores  
 Del 24/6 al 30/8  
Activitat Places  
Vela lleugera iniciació: 20  
Vela lleugera perfeccionament 8  
Surf de vela 14  
Piragüisme - surf de rem - rem 30  
TOTAL 72  
  
  
L'oferta setmanal de places i l'activitat s'adequa a les necessitats i al material, i complix els percentatges d'ocupació que s'establisquen per les autoritats sanitàries.   
  
3.3.2. Un Dia a la Mar  
  
Objectiu Donar a conéixer a les persones participants els esports nàutics mitjançant un dia de familiarització i/o millora dels coneixements ja adquirits  
Duració 1 dia: curs de 6 hores (de 10.00 a 13.00 i de 15.00 a 18.00)  
Escoles de la mar Benicàssim i Borriana  
Modalitats nàutiques En funció de l'escola de la mar  
Disponibilitat Les escoles poden fer l'activitat Un Dia a la Mar depenent de l'ocupació de l'activitat Setmanes d'Estiu.   
Per a conéixer la disponibilitat i fer-hi la inscripció s'ha de contactar directament amb l'escola.  
  
Opcions Activitat nàutica  
 Activitat nàutica amb dinar  
 Mitja jornada (3 hores)  
 Més d'Un Dia a la Mar  
  
  
3.3.3. Caps de Setmana d'Estiu  
  
Objectiu Donar a conéixer els esports nàutics des d'un punt de vista recreatiu, amb cursos dissenyats per a la pràctica col·lectiva entre amics i/o familiars.  
Duració 2 dies: curs de 10 hores. Dissabte de matí (de 10.00 a 13.00 h) i vesprada (de 15.00 a 18.00 h) i diumenge de matí (de 10.00 a 14.00 h).  
Escoles de la mar Benicàssim i Borriana  
Modalitats nàutiques En funció de cada escola de la mar.  
Durant el període del cap de setmana en el qual no es realitze activitat nàutica, el pare, mare, tutor/a o persona responsable degudament autoritzada per aquests ha de fer-se càrrec del participant o la participant menor d'edat.  
Disponibilitat Per a conéixer la disponibilitat i fer-hi la inscripció s'ha de consultar el web o contactar directament amb l'escola corresponent.  
  
  
Opcions Activitat nàutica amb allotjament i pensió completa.  
 Activitat nàutica amb dinar del dissabte.  
 Només activitat nàutica.  
  
  
4. Inscripcions  
4.1. Formalització de reserves  
Les inscripcions es realitzaran exclusivament en línia a través de la pàgina web .   
La inscripció als cursos de les escoles de la mar de Borriana i Benicàssim s'ha de fer amb un procediment de preinscripció amb eleccions de cursos i un sorteig, d'acord amb l'apartat 4.2.  
La inscripció per a les activitats a l'Escola de la Mar de la Vila Joiosa s'ha de fer directament a través de la mateixa escola en .  
S'establix com a data límit d'inscripció el dimarts de la setmana anterior a l'inici del curs, excepte en l'escola de la mar de Benicàssim en règim d'internat, que serà de 15 dies abans d'aquest inici.  
  
Cada reserva pot incloure un màxim de quatre participants.  
4.2. Procediment per sorteig  
El procediment de preinscripció i sorteig dels cursos en les escoles de la mar de Borriana i Benicàssim s'indica amb detall en la pàgina web de les Escoles de la Mar i és el següent:  
  
Preinscripció. S'ha de fer entre de les 10.00 hores del dia 20 de març fins a les 23.59 hores del dia 10 d'abril de 2024. Una sol·licitud pot tindre fins a un màxim de 8 eleccions de cursos per a un màxim de 4 participants. Les eleccions de cursos i preferències s'ordenen per prioritat. Durant el termini indicat, les persones sol·licitants que facen una preinscripció poden accedir-hi per a efectuar les modificacions o les anul·lacions que consideren.   
Una vegada comprovades les sol·licituds, i abans de dur a terme el sorteig, es publicarà en la pàgina web una llista amb informació de les sol·licituds de preinscripció rebudes.  
Sorteig. Tindrà lloc el 17 d'abril de 2024 a les 10.00 hores. Es determinarà, mitjançant un sorteig informàtic a l'atzar a través d'un algorisme, a partir de quin número s'iniciaran les adjudicacions de les opcions sol·licitades per preferència segons la disponibilitat de setmana i modalitat.   
En el sorteig s'establirà el número des del qual s'iniciaran les adjudicacions i començarà per la sol·licitud amb el número de sorteig resultant. De manera correlativa, en ordre ascendent, s'assignen les places que les persones sol·licitants han triat i se'ls atorgarà una de les opcions triades, segons l'ordre de preferència i la disponibilitat de places en les Escoles. Únicament poden resultar favorables en el sorteig les sol·licituds en les quals totes les persones participants tinguen disponibilitat de plaça.  
Es comunicarà a les persones sol·licitants, a través d'un correu electrònic, el resultat del sorteig, que també estarà disponible en cada seguiment de reserva propi en el web, i es disposarà d'un termini de 24 hores des de la notificació per a formalitzar la reserva i la inscripció i efectuar el pagament a través del sistema TPV. Si ,passat eixe temps no s'ha dut a terme l'ingrés, la reserva serà cancel·lada i tornarà a estar disponible per a qualsevol altra persona interessada.  
Finalitzat el termini de pagament, les places de les persones participants que no han formalitzat la reserva quedaran automàticament anul·lades i alliberades per a un procés de readjudicació entre les persones sol·licitants que no van ser afortunades en el sorteig.   
Es farà una readjudicació a les 10.00 hores del dia 24 d'abril de 2024. El resultat de la readjudicació s'ha de notificar a través d'un correu electrònic, que també estarà disponible en cada seguiment de reserva propi en el web, i es disposarà d'un termini de 24 hores des que es notifique per a formalitzar la reserva i la inscripció i efectuar el pagament a través del sistema TPV.  
Una vegada finalitzada la readjudicació, totes les sol·licituds que no es formalitzen en el terme establit han de ser automàticament anul·lades i alliberades per a la reserva directa a través de la pàgina web , a partir de les 10.00 hores del dia 2 de maig de 2024.   
4.3. Documentació que cal presentar  
a) Les persones participants han d'especificar en la fitxa d'inscripció en línia, abans del començament de l'activitat, qualsevol necessitat educativa, dietètica o mèdica de rellevància, així com comunicar-ho en el moment que s'incorporen a l'escola corresponent. En el cas d'al·lèrgies alimentàries s'ha de presentar un informe mèdic de salut, almenys, amb una setmana d'antelació a l'inici del curs.  
b) Documentació que cal presentar a través de la plataforma web d'inscripció, amb 15 dies d'antelació del començament del curs:  
1. DNI o llibre de família si no té el primer.  
2. Targeta SIP o similar.  
3. Fitxa d'informació sanitària. Només necessària per a les activitats de més de dos dies de duració (disponible en el web ).  
4. Per a menors d'edat, model d'autorització d'eixida, amb firma original o electrònica del pare, mare, tutor/a o persona responsable (disponible en el web escolesdelamar.gva.es).  
5. Les persones participants en el nivell de perfeccionament de vela han de presentar la documentació acreditativa d'haver superat el nivell iniciació: llibre de l'alumnat-velapass o títols/diplomes.  
6. Documentació acreditativa per a l'aplicació de la tarifa especial, si és el cas.   
Per a les persones que van participar en el Programa Lliure d'Estiu de la campanya d'activitats nàutiques 2022 o 2023 i van presentar tota la documentació correctament, no és necessari presentar el DNI o el llibre de família, la targeta SIP o similar i la documentació acreditativa per a aplicar la tarifa especial, sempre que aquesta documentació no es trobe caducada i romanga en vigor.  
Únicament és obligatori presentar el model d'autorització d'eixida per a menors d'edat amb firma original o electrònica de la mare, el pare, tutor/a o persona responsable, i la fitxa d'informació sanitària, en el cas que hi haja alguna modificació respecte a la presentada en el curs anterior.  
c) Per als supòsits de tarifes especials recollides en la base 4.4 s'ha de remetre a la DGD, durant la tramitació de la reserva, la justificació documental que acredite la situació corresponent, mitjançant un títol, carnet o certificat en el qual figure el nom i els cognoms de la persona participant i, si no n'hi ha, amb els documents establits legalment. La condició que dona dret a la tarifa especial ha de tindre's en el moment de fer-hi la inscripció. Si es detecta qualsevol error en la justificació de l'aplicació de la tarifa especial, s'ha d'abonar la diferència o, en cas contrari, la reserva serà anul·lada.  
4.4. Preus  
Les tarifes aplicades per a cada persona són les establides en cada una de les activitats convocades.  
Tipus de tarifa:  
1. Tarifa general.  
2. Tarifa especial: membres de família nombrosa, de família monoparental, de família educadora (acolliment de menors), titulars de carnet jove, víctimes de violència de gènere i grups d'entitats col·laboradores\*. En aquest últim cas, l'activitat estarà promoguda per l'entitat col·laboradora en qüestió, que serà la que sol·licite la inscripció.  
  
\* Entitats col·laboradores: ajuntaments de Benicàssim, Borriana i la Vila Joiosa, les federacions esportives autonòmiques de la Comunitat Valenciana; els clubs nàutics de Borriana i la Vila Joiosa i entitats juvenils inscrites en el Cens d'Associacions Juvenils, així com altres entitats amb les quals la Generalitat ha subscrit acords en relació amb la promoció esportiva.  
  
  
  
PREUS SETMANA D'ESTIU  
Quota per persona i curs Tarifa general Tarifa especial  
Activitat nàutica (30 h) 171 € 154 €  
Activitat nàutica amb dinar (30 h) 215 € 193 €  
Activitat nàutica amb internat i pensió completa (30 h) 314 € 283 €  
Activitat nàutica curs només matins o només vesprades (20 h) en l'Escola de la Mar de la Vila Joiosa 116 € 105 €  
Activitat nàutica curs només matins o només vesprades (15 h) en les escoles de la mar de Benicàssim i Borriana 88 € 83 €  
  
  
  
PREUS UN DIA A LA MAR  
Quota per persona i curs Tarifa general Tarifa especial  
Activitat nàutica (6 h) 34 € 31 €  
Activitat nàutica amb dinar (6 h) 43 € 39 €  
Activitat nàutica (3 h) mig dia 18 € 17 €  
  
  
  
PREUS CAP DE SETMANA D'ESTIU (1)  
Quota per persona i curs Tarifa general Tarifa especial  
Activitat nàutica (10 h) 75 € 65 €  
Activitat nàutica amb dinar del dissabte (10 h) 85 € 73 €  
Activitat nàutica amb internat i pensió completa (10 h) 107 € 91 €  
  
  
 (1) Els preus indicats per a l'activitat Cap de Setmana d'Estiu s'apliquen també a l'activitat Cap de Setmana Blau  
  
  
4.5. Renúncia i devolució de quotes  
4.5.1. La renúncia a la plaça i, si és el cas, la sol·licitud de devolució es farà sempre per escrit, d'acord amb el que establix l'article 16.4 de la Llei 39/2015, d'1 d'octubre, del procediment administratiu comú de les administracions públiques, a través del formulari establit, que estarà a disposició en l'enllaç següent: https://escolesdelamar.gva.es/escolesmar/ficheros/statics/15667\_BI\_Devolucion\_cuota\_20220413095758.pdf, en les Escoles de la Mar mateixes, en la DGD, en l'IVAJ i en els seus serveis territorials; o per via telemàtica a través del procediment:   
  
https://www.gva.es/va/inicio/procedimientos'id\_proc=19121.  
La sol·licitud de devolució de la quota ha de ser tramitada per la persona que va fer-hi la inscripció, ja siga per a sol·licitar la devolució de l'import d'una inscripció individual o de grup.   
4.5.2. La renúncia a la plaça, una vegada realitzat el pagament del total de la reserva, presentada per escrit amb una antelació mínima de 30 dies naturals a l'inici del curs, donarà dret a la devolució d'aquell, amb una reducció del 50 % de l'import corresponent.  
4.5.3. La renúncia a la plaça, amb una antelació menor als 30 dies naturals a l'inici del curs no dona dret a la devolució de la quota, excepte en els supòsits següents, amb una deducció del 10 % de l'import, en concepte de no disponibilitat de la plaça i gastos de gestió:  
  
a) Malaltia o lesió que impedisca l'assistència a l'activitat o una vegada iniciada l'activitat. S'ha d'aportar un justificant mèdic o un informe hospitalari firmat i segellat pel facultatiu.  
b) Malaltia greu d'un familiar fins a un segon grau de consanguinitat o afinitat. S'hi ha d'adjuntar un certificat acreditatiu.  
c) Canvi en les condicions de reserva d'un participant: d'internat a externat, de règim amb dinar a sense dinar, de tarifa general a especial, o modificació de la reserva per canvi de setmana.  
d) Duplicitat en el pagament d'un participant quan s'haja fet per reserves diferents.  
4.5.4. Es té dret a la devolució íntegra de la quota o la part corresponent per mort de familiar fins a segon grau de consanguinitat o afinitat. S'hi ha d'adjuntar un certificat acreditatiu.  
  
4.5.5. Per causes climatològiques:   
a) En les reserves amb internat, en què es facen activitats alternatives, no es tindrà dret a la devolució de la quota.  
b) En les reserves sense internat, no es tindrà dret a la devolució de l'import de la reserva una vegada realitzades com a mínim el 50 % del total de les sessions de l'activitat reservada. Únicament en el cas de no arribar al percentatge de sessions realitzades indicat, es tindrà dret a la devolució de la part proporcional de l'import de la reserva en funció dels serveis prestats.  
c) Respecte a Cap de Setmana d'Estiu, quan concórreguen causes que impedisquen la realització de l'activitat es retornarà íntegrament l'import de la inscripció, o s'oferirà la possibilitat de fer l'activitat en qualsevol altra data en funció de la disponibilitat de les Escoles de la Mar. Si l'activitat se suspén una vegada iniciada la pràctica nàutica, no es tindrà dret a la devolució de l'import.  
4.5.6. En cas de suspensió de l'activitat per circumstàncies sobrevingudes atribuïbles a la Generalitat, s'oferirà la possibilitat de fer l'activitat en una altra data o es tornarà íntegrament l'import de la reserva.  
  
  
5. Assistència sanitària i assegurances  
5.1. La Conselleria de Sanitat prestarà atenció medicosanitària a través dels seus centres i institucions sanitàries, amb tots els dispositius existents en la seua xarxa, a les persones participants, monitors/ores i organitzadors/ores que patisquen qualsevol accident durant el desenvolupament de les activitats programades per a desenvolupar la campanya «A la Mar 2024». Aquesta atenció ha de produir-se abans de transcorregudes 48 hores d'haver ocorregut l'accident.  
5.2. Per a poder ser beneficiari/ària de les prestacions esmentades s'ha d'estar degudament inscrit en la campanya «A la Mar 2024».  
5.3. L'entitat asseguradora concertada cobrix l'assistència mèdica continuada, posterior a la prestada en primera instància per la Conselleria de Sanitat, derivada d'accidents esportius que puguen patir les persones participants, monitors/ores i organitzadors/ores en la campanya «A la Mar 2024» de la Generalitat, d'acord amb el Reial decret 849/1993, de 4 de juny, del Ministeri d'Educació i Ciència, així com la responsabilitat civil per accions o omissions en l'exercici de la seua activitat.  
Mai es podrà sol·licitar aquesta segona assistència mèdica continuada sense l'informe de l'atenció primària elaborat per la Conselleria de Sanitat no més tard de les 48 hores posteriors a l'accident.  
  
6. Acceptació de les bases  
La participació en aquesta convocatòria, incloent-hi la fase de preinscripció, implica l'acceptació de les bases que la regulen.  
  
7. Centres d'informació  
- Pàgina web de les Escoles de la Mar  
escolesdelamar.gva.es  
  
- Escola de la Mar de Borriana  
Av. Mediterrània, s/n. 12713 Borriana  
Tel. 495 49 32 55  
Adreça electrònica: emburriana\_gnn@qya.kx.  
  
- Escola de la Mar de Benicàssim  
Av. Ferrandis Salvador, 49. 12976 Benicàssim  
Tel. 610 65 62 50  
Adreça electrònica: embenicassim\_mjd@dbn.un  
  
- Escola de la Mar de la Vila Joiosa  
Club Nàutic, Av. del Port, s/n. 03954 la Vila Joiosa (Alacant)  
Tel. 672 24 26 31  
Adreça electrònica: dkwvrvkqhhdxqm@sodwqqom.hfx   
  
  
- Direcció General d'Esport  
Av. Campanar, 32. 46189 València  
Tel. 514 77 23 93   
Adreça electrònica: abqvzzhncbophk@xdg.rf  
  
- Direccions Territorials. Seccions d'Activitat Física i Esport  
• Alacant  
Av. Aguilera, 1, 2a planta. 03062 Alacant  
Tel. 913 42 47 28  
Adreça electrònica: dep.ali\_xum@qmk.gm  
  
• Castelló  
Av. de la Mar, 23. 12481 Castelló  
Tel. 840 42 18 24  
Adreça electrònica: dep.cas\_foe@yin.tx  
  
• València  
Edifici Prop II c/ Gregorio Gea, 14. 46039 València  
Tel. 798 82 34 67  
Adreça electrònica: dep.val\_cof@moe.ba  
  
- Institut Valencià de la Joventut  
C/ Hospital, 11. 46675 València  
Tel. 526 09 62 97  
Adreça electrònica: info\_rdps@oep.yu